Temeljem članka 35. Zakona o lokalnoj i područnoj (regionalnoj) samoupravi („Narodne novine“, broj 33/01, 6001., 129/05., 109/07., 125/08., 36/09., 150/11., 144/12., 19/13.-pročišćeni tekst, 137/15-ispravak i 123/17) i članka 51. Statuta Grada Drniša („Službeni vjesnik Šibensko-kninske županije“, broj 15/09, 4/13, 11/13 ,14/13 i „Službeni glasnik Grada Drniša“, broj 4/15 i 1/18), Gradsko vijeće Grada Drniša na 12. sjednici održanoj dana 13. prosinca 2018., donijelo je

**O D L U K U**

**o potpori u rješavanju stambenog pitanja mladih obitelji**

**na području Grada Drniša**

Članak 1.

Ovom odlukom utvrđuje se cijena neizgrađenog građevinskog zemljišta u vlasništvu Grada Drniša sukladno odredbama mjere 1. iz Programa mjera za rješavanje stambenog pitanja mladih obitelji na području Grada Drniša (KLASA: 302-02/18-20/2, URBROJ: 2182/06-18-02).

Mlada obitelj ima pravo samo na jednu od mjera za sufinanciranja iz Programa iz stavka 1. ovog članka tj. ona mlada obitelj koja ostvari sufinanciranje kupoprodajne cijene građevinskog zemljišta od strane Grada Drniša, nema pravo natjecati se za ostvarivanje prava na sufinanciranje od strane Grada Drniša za nadogradnju stambenog objekta ili izgradnju vlastitog stambenog objekta ili za kupnju kuće ili stana.

Članak 2.

Početna prodajna cijena ne izgrađenog građevinskog zemljišta utvrđena je u skladu s procijenjenom vrijednosti zemljišta od strane stalnog sudskog vještaka za procjenu vrijednosti nekretnina Damira Čogelje, dipl.ing.građ. (*Elaborat o procjeni vrijednosti nekretnina, broj: T.D.3006/16 od svibnja 2016.*), prema kojem procijenjena vrijednost neizgrađenog građevinskog zemljišta u stambenoj zoni „Pazar“ u gradu Drnišu iznosi 220,00 kn/m2.

Članak 3.

Najpovoljniji ponuditelj je onaj tko pored ispunjavanja uvjeta iz Programa mjera za rješavanje stambenog pitanja mladih obitelji na području Grada Drniša, za predmetno građevinsko zemljište putem javnog natječaja ponudi najveći iznos kupoprodajne cijene te ispuni ostale natječajne uvjete.

Članak 4.

Grad Drniš će temeljem javnog natječaja za mjere koje su predviđene u Programu mjera za rješavanje stambenog pitanja mladih obitelji na području Grada Drniša, mladim obiteljima sufinancirati rješavanja stambenog pitanja maksimalno do visine iznosa predviđenih u Programu do iskorištenja sredstava sukladno predviđenim proračunskim sredstvima za tu namjenu.

Pravo na sufinanciranje i visina iznosa sufinanciranja utvrđuje se Rješenjem o visini iznosa sufinanciranja.

Odluku o raspisivanju javnog natječaja za mjere obuhvaćene Programom mjera za rješavanje stambenog pitanja mladih obitelji na području Grada Drniša, donosi gradonačelnik.

Članak 5.

Odluka o raspisivanju javnog natječaja pored odredbi iz Programa mjera za rješavanje stambenog pitanja mladih obitelji na području Grada Drniša, obvezno sadrži odredbu kojom se ponuditelja obvezuje uz ponudu priložiti javnobilježničke ovjerene akte i to:

* izjavu da će na građevinskom zemljištu kojeg kupuje od Grada Drniša izgraditi obiteljsku stambenu zgradu u svrhu prvog stambenog zbrinjavanja svoje obitelji,
* izjavu da će po ishođenju i pravomoćnosti akta za gradnju stambene zgrade istog dostaviti Gradu Drnišu u roku od 36 mjeseci od sklapanja kupoprodajnog ugovora između Grada Drniša i ponuditelja.

Članak 6.

Stupanjem na snagu ove Odluke, prestaje važiti Odluka o prodaji i sufinanciranju kupoprodajne cijene građevinskog zemljišta mladoj obitelji radi izgradnje vlastite stambene zgrade na području Grada Drniša *(„Službeni glasnik Grada Drniša“, broj 7/16 i 2/17).*

Članak 7.

Ova Odluka stupa na snagu osmog dana od dana objave u „Službenom glasniku Grada Drniša“.

**GRAD DRNIŠ**

**GRADSKO VIJEĆE**

KLASA: 302-02/18-20/2

URBROJ: 2182/06-18-3

Drniš, 13. prosinca 2018.

Predsjednik:

Ante Pleadin